মানচিত্র নকশা

কার্টোগ্রাফিক ডিজাইন বা মানচিত্র নকশা হলো একটি মানচিত্রের দৃশ্যরূপ নির্মাণের প্রক্রিয়া, যেখানে নকশার নীতি এবং মানচিত্র কিভাবে ব্যবহৃত হয় তার জ্ঞান প্রয়োগ করে এমন একটি মানচিত্র তৈরি করা হয় যার নান্দনিক আবেদন এবং ব্যবহারিক কার্যকারিতা উভয়ই রয়েছে।  এর এই দ্বৈত লক্ষ্য নকশার প্রায় সকল শাখাতেই দেখা যায়; পাশাপশি শিল্পপ্রতিভা, বৈজ্ঞানিক যুক্তিবোধ এবং প্রযুক্তি এই তিনটি দক্ষতার সমন্বয়ের দিক থেকেও এর সঙ্গে নকশার অন্যান্য শাখা বিশেষ করে গ্রাফিক ডিজাইনের মিল রয়েছে। একটি শাস্ত্র হিসাবে এটি নকশা, ভূগোল এবং ভৌগোলিক তথ্যবিজ্ঞানের সমন্বয় ঘটায়।

মার্কিন যুক্তরাষ্ট্রে একাডেমিক গবেষণাভিত্তিক শাস্ত্র হিসেবে মানচিত্রাঙ্কনবিদ্যার জনক হিসেবে বিবেচিত আর্থার এইচ. রবিনসন বলেছেন যে, একটি মানচিত্র সঠিকভাবে নকশা করা না হলে "সেটা হবে মানচিত্রীয় ব্যর্থতা"। তিনি আরও দাবি করেছেন যে, মানচিত্রাঙ্কনবিদ্যার সকল দিক বিবেচনা করে দেখলে, "মানচিত্র নকশা করাই সম্ভবত সবচেয়ে জটিল কাজ।" 

 ইতিহাস 

ডান|থাম্ব|১৮১২ সালে নেপোলিয়নের রাশিয়া অভিযানের (১৮৪৪) উপর তৈরি চার্লস জোসেফ মিনার্ডের মানচিত্রটি দীর্ঘদিন ধরে মানচিত্র নকশার একটি অনন্য নিদর্শন হিসেবে স্বীকৃত ছিল, যা এমন এক সময়ে তৈরি করা হয়েছিল যখন এই ধরনের কাজ ছিল অত্যন্ত কঠিন এবং বিরল।
প্রাচীনকাল থেকে বিংশ শতাব্দী পর্যন্ত মানচিত্রাঙ্কনবিদ্যা ছিল একটি দক্ষতানির্ভর শিল্প। বেশিরভাগ মানচিত্র নির্মাতা শিক্ষানবিশ হিসেবে কয়েক বছর কাজ করতেন এবং ওস্তাদের নিকট থেকে দক্ষতা অর্জন করতেন; সেখানে উৎপাদন প্রযুক্তির পরিবর্তনের সাথে খাপ খাইয়ে নেওয়া ছাড়া উদ্ভাবনের খুব একটা সুযোগ ছিল না। তা সত্ত্বেও কিছু উল্লেখযোগ্য ব্যতিক্রমও দেখা যায়, যেমন সময়ের বাঁকে বাঁকে নতুন মানচিত্র অভিক্ষেপণ পদ্ধতির প্রবর্তন এবং ১৯শ শতাব্দীতে ফ্রান্সে চার্লস ডুপিন ও চার্লস জোসেফ মিনার্ডের কাজের মধ্যে দিয়ে বিষয়ভিত্তিক মানচিত্রাঙ্কনের আবির্ভাব। ১৯৪৮ সালের শেষের দিকেও, এই বিষয়ের আদর্শ ইংরেজি পাঠ্যপুস্তক এরউইন রাইজের জেনারেল কার্টোগ্রাফিতে ঐতিহ্য মেনে মানচিত্র তৈরির নির্দেশাবলি পাওয়া যায়, কিন্তু কেন এটি সেভাবে করা হয় সে সম্পর্কে খুব বেশি আলোচনা পাওয়া যায় না। অথচ রাইজ নিজে একজন অত্যন্ত সৃজনশীল নকশাকার ছিলেন; তিনি কার্টোগ্রাম এবং ভূ-সংস্থানিক মানচিত্রে ভূ-প্রকৃতি চিত্রায়নের এমন শৈলী তৈরি করেছিলেন যা খুব কম লোকই অনুকরণ করতে পেরেছে।Tyner, Judith, Elements of Cartography: Tracing Fifty Years of Academic Cartography, Cartographic Perspectives, #51 (Spring 2005), 4

বিংশ শতাব্দীতে মানচিত্র উৎপাদন প্রযুক্তির অগ্রগতি, বিশেষ করে রঙিন অফসেট প্রিন্টিংয়ের আবির্ভাব এবং সহজলভ্যতা, এবং পরবর্তীতে দ্বিতীয় বিশ্বযুদ্ধ পরবর্তী সময়ের অসংখ্য উন্নত প্রযুক্তি যেমন ফটোলিথোগ্রাফি), মানচিত্রকারদের নকশার ক্ষেত্রে আরও বিস্তৃত বিকল্প এবং সৃজনশীল উদ্ভাবনের সুযোগ করে দেয়। এটি উচ্চশিক্ষার ব্যাপক প্রসারের সাথেও সামঞ্জস্যপূর্ণ ছিল, যার ফলে মানচিত্রাঙ্কন প্রশিক্ষণ শিক্ষানবিশি ব্যবস্থা থেকে কলেজ ডিগ্রিতে রূপান্তরিত হয় (আমেরিকায় সাধারণত রাইজের পাঠ্যপুস্তক ব্যবহৃত হতো)। নতুন প্রজন্মের মানচিত্রাঙ্কন পেশাজীবী এবং অধ্যাপকরা চিন্তা করতে শুরু করেন কেন কিছু মানচিত্র অন্যের তুলনায় (সৌন্দর্য এবং কার্যকারিতায়) উন্নত মনে হয় এবং কীভাবে এর নকশা উন্নত করা যায়। তাদের মধ্যে সম্ভবত প্রধান ছিলেন আর্থার এইচ. রবিনসন, যার সংক্ষিপ্ত কিন্তু প্রভাববিস্তারকারী কাজ দ্য লুক অব ম্যাপস (১৯৫২) মানচিত্র নকশার ভবিষ্যতের পথ তৈরি করে দেয়।Robinson, Arthur, The Look of Maps, University of Wisconsin, 1952 এটি মানচিত্র নকশা সম্পর্কে তার প্রাথমিক তত্ত্ব এবং অজানা বিষয়গুলো সম্পর্কে প্রকৃত স্বীকারোক্তির জন্য সমাদৃত হয়, যা শীঘ্রই ডজন খানেক পিএইচডি গবেষণার জন্ম দেয়। তার পরবর্তী পাঠ্যপুস্তক এলিমেন্টস অব কার্টোগ্রাফি (১৯৫৩) নকশার ওপর বিশেষ গুরুত্বারোপের মাধ্যমে অতীত ব্যবস্থা থেকে একটি উল্লেখযোগ্য বিবর্তন ঘটায় এবং দাবি করে যে, এটি "মানচিত্রাঙ্কনবিদ্যাকে কেবল একটি নির্জীব খসড়া প্রস্তুত ও অঙ্কন পদ্ধতি হিসেবে না দেখে একটি বুদ্ধিবৃত্তিক শিল্প এবং বিজ্ঞান হিসেবে উপস্থাপন করে।"

১৯৫০-এর দশক থেকে একটি একাডেমিক শাস্ত্র হিসেবে মানচিত্রাঙ্কনবিদ্যার একটি উল্লেখযোগ্য অধিশ্রয় ছিল মানচিত্রীয় যোগাযোগ সম্পর্কিত চিন্তাধারা। যা মূলত মনোবিজ্ঞান (বিশেষ করে উপলব্ধি, ধাঁচগত মনোবিজ্ঞান এবং সম্পর্ক-বিষয়ক বিজ্ঞান সংক্রান্ত পরীক্ষা), মানব দর্শন এবং ভূগোলের মতো সংশ্লিষ্ট বিষয়গুলোর ওপর ভিত্তি করে মানচিত্র কীভাবে হৃদয়ঙ্গম এবং ব্যবহৃত হয় সে সম্পর্কে বৈজ্ঞানিক জ্ঞান বৃদ্ধির মাধ্যমে নকশার মান উন্নত করতে চেয়েছিল। ১৯৮০-এর দশকের শেষের দিকে সমালোচনামূলক মানচিত্রাঙ্কনবিদ্যার মাধ্যমে এই অধিশ্রয়টি চ্যালেঞ্জের মুখে পড়ে, যা মানচিত্রের নকশার ওপর সামাজিক ও রাজনৈতিক শক্তির প্রভাবের দিকটিতে আলোকপাত করে। গবেষণার দ্বিতীয় একটি প্রধান ধারা ছিল প্রযুক্তির পরিবর্তনের মাধ্যমে নকশার নব্য সুযোগগুলো অনুসন্ধান করা, বিশেষ করে ১৯৬০-এর দশকে কম্পিউটার গ্রাফিক্স, ১৯৭০-এর দশকে ভৌগোলিক তথ্য ব্যবস্থা এবং ১৯৯০-এর দশকে ইন্টারনেট। তবে মানচিত্র নকশায় সাম্প্রতিক উদ্ভাবনের একটি বড় অংশ এসেছে পেশাদার মানচিত্রকারদের হাত ধরে এবং ইন্টারন্যাশনাল কার্টোগ্রাফিক অ্যাসোসিয়েশনের মতো আন্তর্জাতিক সংস্থা এবং বিভিন্ন জাতীয় মানচিত্রাঙ্কন সমিতি যেমন নর্থ আমেরিকান কার্টোগ্রাফিক ইনফরমেশন সোসাইটি, ব্রিটিশ কার্টোগ্রাফিক সোসাইটির মাধ্যমে তাদের সম্পদ ও ধারণা বিনিময়ের ফলে।

তথ্যসূত্র

বিষয়শ্রেণী:চিত্রলৈখিক নকশা প্রণয়ন
বিষয়শ্রেণী:মানচিত্রাঙ্কনবিদ্যা